האדמו"ר
האדמו"ר מבויאן בעת עריכת טיש, סוכות ה'תשס"ט, 2009
רבי **נַחוּם דֹּב ברייאר** (נולד בז' בניסן תשי"ט, 15 באפריל 1959) הוא האדמו"ר הנוכחי מבויאן, חבר מועצת גדולי התורה של אגודת ישראל ונשיא קופת מעות ארץ ישראל.

ביוגרפיה
--------

נולד בארצות הברית לרב מנחם מנדל ברייאר ולמלכה בת האדמו"ר רבי מרדכי שלמה פרידמן מבויאן. נקרא על שם שני סביו רבי נחום מורגנשטרן (חותן סבו רבי יוסף ברייאר) ורבי מרדכי דוב ברייאר (אבי סבו ר' יוסף ברייאר). אביו היה חסיד בויאן, ובמקביל היה איש אקדמיה וניהל אורח חיים אורתודוקסי מודרני.

סבו הנהיג את חסידות בויאן מאיסט סייד שבמנהטן. בשנת תשל"א (1971), כשהיה רבי נחום דב כבן 12 נפטר סבו. שני בניו של האדמו"ר, ישראל שלום יוסף ויצחק, לא רצו למלא את מקומו משום שהכירו בגדלות אביהם ולא ראו את עצמם כמתאימים לכהן תחתיו, כך שהחסידות נותרה ללא אדמו"ר. גם מועמדותו של אחיו הגדול, ישראל אברהם, ירדה מעל הפרק[דרושה הבהרה]. המועמד הבא היה נחום הצעיר, אך מכיוון שבבויאן לא מקובל למנות ינוקא כרבי, המינוי התעכב עד להגיעו לגיל מבוגר יותר.

למד בישיבת זיכרון משה ברובע הברונקס. כנער עלה לישראל ולמד בישיבת החסידות בירושלים "מתיבתא תפארת ישראל".

בי"ב בסיוון ה'תש"ם (1980) נישא לשושנה בלומה רייזיל, בת משולם זושא השיל בנו של רבי אברהם יהושע השיל, האדמו"ר מקופיטשניץ. לאחר חתונתו נתבקש לכהן כאדמו"ר, אך סירב. למד לקרוא קוויטלאך אצל רבי יצחק פרידמן מבוהוש.

הוכתר לאדמו"ר בשבת חנוכה ה'תשמ"ה.

פעילותו כאדמו"ר
---------------

ישיבת מועצת גדולי התורה של אגודת ישראל, ה'תשע"ג. הרב ברייאר נראה יושב שני משמאל
תחת הנהגתו הוקמו קהילות ומוסדות של החסידות בביתר עילית, בית שמש, מודיעין עילית, אלעד, קריית גת, מעלה עמוס ועמנואל בין חסידיו נמנים גם חסידי ענפים נוספים של בית רוז'ין (בעיקר טשורטקוב והוסיאטין) שבהם השושלת נפסקה, וכן דתיים לאומיים.

כן יש לחסידות קהילות ומוסדות במנהטן, בורו פארק, מונסי, ויליאמסבורג, לוס אנג'לס, לונדון, אנטוורפן, וכן קהילה קטנה בצור הדסה. בשנים הראשונות להנהגתו חנך את בית הכנסת הגדול 'תפארת ישראל', שעוצב על פי בית הכנסת 'תפארת ישראל' שהיה בעיר העתיקה.

הרב ברייאר עורך טיש מדי שבת מברכים, בימי הילולה של אבותיו ובחגים. נוהג לומר דברי תורה ארוכים בכל טיש. חלק מדברי תורתו יצאו לאור בקבצים ובספרים בשם "אמרי קודש".

האדמו"ר אחראי על קופת "מעות ארץ ישראל".

הדלקת האדמו"ר מבויאן נחום דב ברייאר בליל הילולת רבי שמעון בר יוחאי ה'תשפ"א
מדי שנה, בל"ג בעומר, מדליק את ההדלקה המרכזית בציון רשב"י בהר מירון בהשתתפות רבבות. הוא ירש זכות זו מסבו, שקיבלה בירושה מרבי ישראל מרוז'ין, שקנה אותה מזקני צפת הספרדים.

מתגורר בשכונת מקור ברוך בירושלים. אשתו עוסקת בייעוץ רפואי, בפרט לסובלים מאנורקסיה במגזר החרדי.

ילדיו
-----

לרב ברייאר עשרה ילדים. בהם:

* בנו הרב יוסף ברייאר, נשוי לבת הרב יעקב שרייבר, מחשובי חסידי באיאן.
* בתו חיה, נשואה לרב זלמן לייב, רב קהילה בשיקגו, בן רבי יהושע השיל אייכנשטיין מזידיטשוב בשיקגו.
* בנו הרב מרדכי שלמה ברייאר, משמש כרב הקהילה בארצות הברית, נשוי לבת הרב ישראל אליעזר אדלר האדמו"ר מדז'יקוב-ויז'ניץ.
* בתו חוה שרה ברכה, נשואה לפנחס, בן הרב אשר חיים שטרנבוך, רב בית מדרש באנטוורפן (בנו של הרב אליהו שטרנבוך).
* בנו הרב אברהם יהושע העשיל ברייאר, נשוי לבת הרב אליעזר ארנסטר, רב קהילת "מאור-חיים" ויז'ניץ בצפת.
* בתו טובה עטיל, נשואה למאיר, בן רבי שמואל יצחק בורנשטיין האדמו"ר מסוכטשוב.
* בנו הרב יצחק מאיר ברייאר, נשוי לבת הרב חיים מיכאל ביברפלד, אב"ד טשורטקוב בלונדון.
* בנו הרב ישראל ברייאר, נשוי למאטיל מרים חנה, בת הרב חיים ואגשל.

לקריאה נוספת
------------

* אריה ארליך, ירוחם לנדסמן, **עד שנגלה עליהם** (כתבת פרופיל), משפחה גיליון 1099, פסח תשע"ג.

קישורים חיצוניים
----------------

| מיזמי קרן ויקימדיה |
| --- |
| ויקישיתוף תמונות ומדיה בוויקישיתוף: **נחום דב ברייאר** |

ויקישיתוף מדיה וקבצים בנושא **נחום דב ברייאר** בוויקישיתוף
* הקלטה מחתונתו: חופה, סעודה, בארכיון המוזיקה, אתר הספרייה הלאומית.
* יאיר אטינגר, דוקטור בראייר והאדמו"ר מבויאן, באתר הארץ, 5 בפברואר 2007
* ישראל כהן, ‏הרבי זכה לספר תורה אישי בארון קודש מגולף מצופה זהב, באתר כיכר השבת, 20 באוקטובר 2016
* מידע על נחום דב ברייאר בקטלוג הספרייה הלאומית
* שישים שנה במירון: השמש של ההדלקה בבאיאן חושף את הסודות, אתר בחדרי חרדים, מאי 2019
* מסמכים נדירים: איך זכו אדמו"רי באיאן בחזקת ההדלקה במירון, אתר כיכר השבת, מאי 2020
* אבישי חלמיש, מדוע דווקא הרבי מבאיאן מדליק את המדורה על הגג בציון הרשב"י? אתר חרדים10, אפריל 2021
* נחום דב בן מנחם מנדל ברייאר (1959-), דף שער בספרייה הלאומית

הערות שוליים
------------

1. ↑  כיכר השבת, ‏עולם החסידות בארץ ישראל • פרק ב': החצרות הבינוניות, באתר כיכר השבת, 23 באפריל 2019
2. ↑  כ"ק האדמו"ר מבויאן פתח את אירועי מירון בהדלקה המרכזית, באתר כיכר השבת.

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007305597605171
* ISNI: 0000 0000 6855 3390
* VIAF: 97193107
* WorldCat: viaf-97193107

 |